ΕΠΙΜΟΡΦΩΤΙΚΟΣ - ΕΚΠΟΛΙΤΙΣΤΙΚΟΣ

ΣΥΛΛΟΓΟΣ ΠΑΡΑΔΕΙΣΟΥ

ΘΕΜΑ : Ενέργειες σε συνέχεια της απόφασης για αποτροπή μεταστέγασης ΒΤ Περιφέρειας

Κύριε Δήμαρχε,

Κύριε Γενικέ Γραμματέα,

Σε συνέχεια της απόφασης του Δημοτικού Συμβουλίου της 8ης Μαΐου 2018 για την αποτροπή μεταστέγασης των Υπηρεσιών του Βόρειου Τομέα της Περιφέρειας Αττικής στην υπερκορεσμένη  περιοχή του  Παραδείσου Αμαρουσίου, σας παρακαλούμε να μας γνωστοποιήσετε σε ποιες συγκεκριμένες ενέργειες θα προβείτε ώστε η απόφαση αυτή να μετουσιωθεί σε πράξη και να επιτευχθεί το επιθυμητό αποτέλεσμα.

Όπως είχαμε προτείνει και στην παρέμβασή μας στο Δημοτικό Συμβούλιο, θεωρούμε απαραίτητο να πραγματοποιηθεί αυτοψία από την αρμόδια Υπηρεσία του Δήμου Αμαρουσίου κυρίως ως προς το εάν πληρούνται οι προδιαγραφές που προβλέπονται στις διατάξεις του Κτιριοδομικού Κανονισμού  καθώς επίσης και ως τον αριθμό και την επάρκεια των διαθέσιμων θέσεων στάθμευσης.

Επισυνάπτουμε αντίγραφο του πρώτου Πρακτικού Καταλληλότητας της 29ης Νοεμβρίου 2016 το οποίο θεωρούμε χρήσιμο να ληφθεί υπόψη για την αυτοψία.

Ευελπιστούμε  ότι θα γίνουν αμελητί όλες οι απαιτούμενες ενέργειες  διότι η νέα παράταση για παραλαβή των χώρων είναι η 18η Μαΐου 2018 και μάλιστα, για να δημιουργηθεί η αίσθηση τετελεσμένου και προφανώς να επηρεαστεί η Επιτροπή Καταλληλότητας/Παραλαβής  έχουν προγραμματίσει και τη διεξαγωγή εξετάσεων στους χώρους της Κηφισίας!

Παρακαλούμε θερμά να μας γνωστοποιήσετε σε ποιές ενέργειες θα προβείτε ώστε να ενημερώσουμε τα μέλη μας.

Με εκτίμηση

Γεωργία  Μπίσκου                                     Λένα Προεστάκη

πρόεδρος                                                      γραμματέας